Eskom lê twee loonaanbiedinge ter tafelArgieffoto Die vakbonde by Eskom sal Woensdag twee salarisaanbiedinge van die kragvoorsiener na hul lede neem om ŉ mandaat te bekom. Die National Union of Mineworkers (NUM), Solidariteit en die National Union of Metalworkers of South Africa (Numsa) en Eskom het Dinsdag weer vergader. Eskom bied twee opsies aan. Die eerste een behels ŉ 7%-verhoging vir 2018, 2019 asook 2020 met ŉ behuisingstoelaag wat strook met die verbruikersprysindeks (VPI). Die tweede opsie sluit ŉ verhoging van 7,5% in 2018 en 7% vir 2019 en 2020 sonder enige VPI-verhoging op die behuisingstoelaag in. Die NUM het intussen laat hoor dat hy Eskom se aanbod na sy lede neem vir oorweging. “Die NUM neem kennis van Eskom se jongste aanbod. Daar is twee opsies wat Eskom aan die vakbonde voorhou. Die NUM neem die aanbod na ons lede om vir ons ŉ mandaat te gee of ons dit moet aanvaar of verwerp.” Deon Reyneke, adjunkhoofsekretaris van Solidariteit, het Woensdagmiddag aan Maroela Media gesê dié twee aanbiedinge val binne hul mandaat en hulle sal deur hul lede gelei word in terme van watter opsie hulle verkies. Volgens Reyneke kom die partye weer Vrydag 27 Julie byeen waartydens die aanbod bespreek en ŉ ooreenkoms moontlik geteken sal word. Eskom en die vakbonde is al langer as ŉ maand in loononderhandelings gewikkel. Die vakbonde het aanvanklik 8% vir 2018, ŉ R500-behuisingstoelaag en ŉ 12%-bonus, of ŉ driejaar-ooreenkoms met ŉ verhoging van 8% in die eerste jaar en 8,5% vir die tweede en derde jaar geëis.